HMD Globalilta odotetaan lähiaikoina uusia älypuhelimia ainakin keskihintaluokkaan, mutta jo ennen tätä suomalaisyhtiö on jo julkaissut kaksi edullista peruspuhelinta, jotka olivat Nokia 105 (2019) sekä Nokia 220 4G. SuomiMobiilin lähteiden mukaan HMD Global tulee kuitenkin lähiaikoina julkaisemaan kaksi uutta peruspuhelinta, jotka kantavat nimiä Nokia 110 sekä Nokia 2720.

Puhelimista varmasti mielenkiintoisempi on Nokia 2720, jonka voidaan olettaa kuuluvan Nokia Originals -tuoteperheeseen, johon on julkaistu aikaisemmin Nokia 3310- ja Nokia 8110 4G -puhelimet. Nokia julkaisi vuonna 2009 ”Nokia 2720 Fold” -puhelimen, joka oli nimensäkin mukaisesti simpukkapuhelin. Puhelimessa oli muun muassa kaksi näyttöä sekä perinteiset näppäimet tulivat esille laitteen avatessa. Nyt uusi HMD Globalin valmistama Nokia 2720 voi olla pitkälti samanlainen simpukkapuhelin.

Artikkeli jatkuu mainoksen jälkeen

Valitettavasti lähteet eivät kerro puhelimen teknisiä tietoja, mutta Nokia 2720 on tulossa kahdessa väriversiossa, jotka ovat harmaa sekä musta. Puhelimessa on myös kaksi SIM-korttipaikkaa sekä laitteen mallikoodi on TA-1175. Puhelimen hinnoittelun odotetaan asettuvan lähelle 100 euroa.

Nokia 2720 / TA-1175 / DS / Harmaa & musta / ~100€

Nokia 110 / TA-1192 / DS / Sininen / ~30€

Toinen puhelin kantaa nimeä Nokia 110 ja sen mallikoodi on lähteen mukaan TA-1192. Puhelimessa on kaksi SIM-korttipaikkaa ja se tulee tarjolle ainakin sinisessä väriversiossa. Valitettavasti myöskään Nokia 110 -puhelimen teknisistä tiedoista ei ole mitään tietoa, mutta kyseessä on suurella todennäköisyydessä hyvin läheinen laite uuden Nokia 105 (2019) -puhelimen kanssa. Tulevan Nokia 110 -puhelimen hinnan odotetaan asettuvan 30 euroon.

Toistaiseksi HMD Global ei ole varmistanut julkaisevansa lähiaikoina uusia puhelimia, mutta todennäköisesti ainakin uusia älypuhelimia tullaan näkemään IFA 2019 -messujen yhteydessä syyskuun alussa. HMD Globalilta odotetaan ainakin Nokia 5.2-, Nokia 6.2- sekä Nokia 7.2 -älypuhelimia, joiden rinnalla saatetaan esitellä myös nyt paljastuneet Nokia 2720 ja Nokia 110.